Lögreglan hefur ákveðið að rannsaka ferð Mountaineers of Iceland á Langjökul þar sem 39 ferðamönnum var stefnt í háska . Ferðamálastofa skoðar starfsleyfi fyrirtækisins og ferðamennirnir íhuga málsókn . Mountaineers of Iceland hafði aflýst öllum vélsleðaferðum dagsins nema þessari . Lagt var af stað klukkan eitt eftir hádegi í gær , tveimur tímum áður en stórhríð átti að skella á . Fyrirtækið taldi sig geta sloppið á undan veðrinu . Svo fór ekki og var ákveðið að grafa sig í fönn . Átti starfsmaður að sækja fólkið á snjótroðara en sá bilaði . Því var ekki hringt eftir hjálp frá björgunaraðilum fyrr en klukkan átta um kvöldið . Á meðan var beðið í bílum frá Mountaineers . Nokkrir af ferðamönnunum hafa leitað til Lilju Margrétar Olsen , lögmanns hjá Kötlu lögmönnum vegna málsins . Hún segir fyrirtækið bera ábyrgð á því tjóni sem fólkið varð fyrir en segir of snemmt að segja til um það hvort einhverjir munu höfða mál gegn fyrirtækinu . Tók sérstaklega eftir tveimur börnum sem voru hálf dofin og glær „ Að minnsta kosti það fólk sem hingað hefur leitað mun gera kröfu á hendur fyrirtækinu . Það varð fyrir tjóni , miskatjóni , sem fyrirtækið ber ábyrgð á , hvort sem það verður samið við þetta fyrirtæki eða farið í mál er ekki hægt að segja á þessu stigi , “ sagði Lilja í beinni útsendingu í fréttum Stöðvar 2 í kvöld . Hún hitti nokkra af ferðamönnunum í dag og sagði líðan þeirra hafa verið eftir atvikum ágæta . „ Fólki var augljóslega brugðið og líka þreytt . Ég tók sérstaklega eftir tveimur börnum þarna sem voru nú hálf dofin og glær , verð ég að segja . “ Aðspurð hvort háttsemi Mountaineers of Iceland væri refsiverð sagði Lilja : „ Mér finnst blasa við að hefja sakamálarannsókn á þessu atviki . Þetta er grafalvarlegt og það kemur til skoðunar hættubrot sem varðar fjögurra ára fangelsi , að stofna lífi fólks í hættu . Eins þarf líka að skoða leyfið sem fyrirtækið starfar eftir , hvort því hafi verið fylgt . Það er refsivert ef brotið hefur verið gegn því . Þannig að ég held nú að lögreglustjórinn á Suðurlandi hljóti nú að opna sakamálarannsókn á þessu atviki . “ Mountaineers of Iceland hafa sent frá sér yfirlýsingu þar sem starfsfólk kveðst harma atburðinn og biðst velvirðingar . Nánar má lesa um málið hér . Haukur Herbertsson , rekstrarstjóri hjá Mountaineers of Iceland , segir að sleðaferðum fyrirtækisins í gær hafi verið aflýst fyrir utan þá sem tíu leiðsögumenn fóru með 39 manns á Langjökul í gær . Undir eðlilegum kringumstæðum hefði ferðin ekki átt að taka lengri tíma en klukkutíma og korter . Björgunarsveitarmaður sem var hluti af fjölmennu útkalli á Langjökul í nótt þar sem 39 ferðamenn lentu í háska í vélsleðaferð á vegum Mountaineers Iceland undrast að farið hafi verið í ferðina í ljósi slæmrar veðurspár . Aðstæður hafi verið mjög krefjandi enda veðrið alveg snarbrjálað . Ferðamálastjóri segir að haft hafi verið samband við fyrirtækið í morgun og óskað eftir afriti af öryggisáætlun fyrirtækisins og skýringum á því að lagt var af stað í þessa ferð .